Divadelnú "kolaudáciu" má tento priestor už za sebou, na dvere klopú ďalšie januárové predstavenia aj februárová premiéra.
SPIŠSKÁ NOVÁ VES. Už na budúci týždeň v pondelok a utorok od 19. hodiny sa týmto komorným klenbovým priestorom rozvinie dej komédie Marie Jones - Kamene vo vreckách. Úspešnú hru z Broadwaya v réžii Klaudyny Rozhin rozohrajú dvaja herci v trinástich postavách.
Beckettove jednoaktovky
Umelci z Kontra sa nechali inšpirovať aj absurdnou drámou. Čierny humor a sarkazmus najslávnejšieho predstaviteľa tejto dramatiky Samuela Becketta ponúknu už o týždeň v utorok v trojici jednoaktoviek pod názvom Smiech v temnote. Vo štvrtok v rovnakom čase o 19. hodine to bude Bedbound Enda Walsha opäť s írskym pohľadom na život.
Príchuť mladej írskej dramatiky nebude chýbať ani vo februárovej premiére. Hra Conora Mc Phersona Svätý Mikuláš ponúka príbeh divadelného kritika, ktorý sa zapletie s vampírmi. Premiéra je pripravená na 12. február rovnako o 19. hodine. Druhá o deň neskôr.
Očarení priestorom
"Dlhší čas sme uvažovali o stálom priestore. Matica nám ponúkla podzemie svojho sídla, kde sme už predtým dlhšie skúšali, a tak sme to využili. Sú to hotové priestory, ktoré vyžadovali viac–menej kozmetické úpravy a mohlo sa hrať. Ide o komornejší priestor s kapacitou do 40 divákov. Už prvé reakcie divákov boli pozitívne. Väčšina bola prekvapená, že takéto priestory v meste vôbec existujú," zhodnotil jeden z hereckých lídrov divadla Peter Čižmár.
Workshop 2010
Divadelnú skupinu Kontra založili dvaja mladí nadaní herci zo spišského regiónu P. Čižmár a Miki Macala a v Anglicku žijúca poľská režisérka Klaudyna Rozhin. Ich divadelnou prvotinou bola slovenská premiéra Howie a Rookie od Marka O´Roweho. Mladí umelci získali touto hrou výborné recenzie nielen doma, ale aj v Anglicku. Svojou inscenáciou získali ocenenie Prekvapenie Novej drámy 2007, ako aj prestížnu cenu kritikov Dosky 2007 ako objav sezón 2006/07.
"Keďže fungujeme už tretí rok, rozhodli sme sa v tomto roku usporiadať divadelný festival našich doterajších diel. Bude s medzinárodnou účasťou z Česka a Poľska a nebude chýbať ani tvorivý workshop," dodal P. Čižmár.